CELEX: 32022D0628
Language: sk
Date: 2022-04-13 00:00:00
Title: Rozhodnutie Rady (SZBP) 2022/628 z 13. apríla 2022, ktorým sa mení rozhodnutie (SZBP) 2022/266 o reštriktívnych opatreniach v reakcii na uznanie častí Doneckej a Luhanskej oblasti Ukrajiny, ktoré nie sú kontrolované vládou, a na nariadenie nasadenia ruských ozbrojených síl do týchto častí

13.4.2022   
               
               
                  SK
               
               
                  Úradný vestník Európskej únie
               
               
                  L 116/8
               
            
         ROZHODNUTIE RADY (SZBP) 2022/628
         z 13. apríla 2022,
         ktorým sa mení rozhodnutie (SZBP) 2022/266 o reštriktívnych opatreniach v reakcii na uznanie častí Doneckej a Luhanskej oblasti Ukrajiny, ktoré nie sú kontrolované vládou, a na nariadenie nasadenia ruských ozbrojených síl do týchto častí
         RADA EURÓPSKEJ ÚNIE,
         so zreteľom na Zmluvu o Európskej únii, a najmä jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 23. februára 2022 prijala rozhodnutie Rady (SZBP) 2022/266 (1).
                  
               
                     (2)
                  
                  
                     Prezident Ruskej federácie 24. februára 2022 ohlásil vojenskú operáciu na Ukrajine a ruské ozbrojené sily začali útočiť na Ukrajinu.
                  
               
                     (3)
                  
                  
                     Rusko svojimi protiprávnymi vojenskými akciami hrubo porušuje územnú celistvosť, zvrchovanosť a nezávislosť Ukrajiny, ako aj medzinárodné právo a zásady Charty Organizácie Spojených národov.
                  
               
                     (4)
                  
                  
                     Vzhľadom na humanitárnu krízu v dôsledku tejto nevyprovokovanej invázie ozbrojených síl Ruskej federácie na Ukrajinu sa Rada domnieva, že v súlade s medzinárodným humanitárnym právom by na Ukrajine vrátane častí Doneckej a Luhanskej oblasti Ukrajiny, ktoré nie sú kontrolované vládou, mala pokračovať zásadová humanitárna činnosť nestranných humanitárnych aktérov, ktorí riešia humanitárne potreby ukrajinského civilného obyvateľstva.
                  
               
                     (5)
                  
                  
                     Rada sa preto domnieva, že určité jasne vymedzené kategórie orgánov, osôb, subjektov, organizácií a agentúr by mali byť vyňaté z obmedzení týkajúcich sa obchodu s tovarom a technológiami na použitie v určitých odvetviach, poskytovania určitých služieb a pomoci súvisiacich s týmto tovarom a technológiami a poskytovania služieb súvisiacich s infraštruktúrou v určitých odvetviach, ak je to potrebné výlučne na humanitárne účely v častiach Doneckej a Luhanskej oblasti Ukrajiny, ktoré nie sú kontrolované vládou.
                  
               
                     (6)
                  
                  
                     Rada sa okrem toho domnieva, že na ten istý účel by sa mal zaviesť mechanizmus výnimiek pre humanitárne činnosti, na ktoré sa uvedené vyňatie nevzťahuje.
                  
               
                     (7)
                  
                  
                     Rozhodnutie (SZBP) 2022/266 by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Rozhodnutie (SZBP) 2022/266 sa mení takto:
            
                        1.
                     
                     
                        V článku 6 sa vkladajú tieto odseky:
                        
                           „2a.   Zákazy stanovené v odsekoch 1 a 2 sa nevzťahujú na:
                           
                                       a)
                                    
                                    
                                       verejné subjekty alebo právnické osoby, subjekty či orgány, ktoré dostávajú od Únie alebo členských štátov verejné finančné prostriedky, pod podmienkou, že tento tovar, technológie, služby a pomoc uvedené v odsekoch 1 a 2 sú potrebné výlučne na humanitárne účely v častiach Doneckej a Luhanskej oblasti Ukrajiny, ktoré nie sú kontrolované vládou;
                                    
                                 
                                       b)
                                    
                                    
                                       organizácie a agentúry, ktoré Únia posudzuje v rámci piliera a s ktorými podpísala rámcovú dohodu o finančnom partnerstve, na základe ktorej organizácie a agentúry pôsobia ako humanitárni partneri Únie, pod podmienkou, že tento tovar, technológie, služby a pomoc uvedené v odsekoch 1 a 2 sú potrebné výlučne na humanitárne účely v častiach Doneckej a Luhanskej oblasti Ukrajiny, ktoré nie sú kontrolované vládou;
                                    
                                 
                                       c)
                                    
                                    
                                       organizácie a agentúry, ktorým Únia udelila osvedčenie o humanitárnom partnerstve alebo ktoré členský štát potvrdil alebo uznal v súlade s vnútroštátnymi postupmi, pod podmienkou, že tento tovar, technológie, služby a pomoc uvedené v odsekoch 1 a 2 sú potrebné výlučne na humanitárne účely v častiach Doneckej a Luhanskej oblasti Ukrajiny, ktoré nie sú kontrolované vládou; alebo
                                    
                                 
                                       d)
                                    
                                    
                                       špecializované agentúry členských štátov pod podmienkou, že tento tovar, technológie, služby a pomoc uvedené v odsekoch 1 a 2 sú potrebné výlučne na humanitárne účely v častiach Doneckej a Luhanskej oblasti Ukrajiny, ktoré nie sú kontrolované vládou.“
                                    
                                 
                        
                           2b.   V prípadoch, na ktoré sa nevzťahuje odsek 2a, a odchylne od odsekov 1 a 2 môžu príslušné orgány členského štátu za takých všeobecných a osobitných podmienok, ktoré považujú za vhodné, udeliť osobitné alebo všeobecné povolenia na predaj, dodávanie, prevod alebo vývoz tovaru alebo technológií uvedených v odseku 1 a poskytovanie služieb a pomoci uvedených v odseku 2 po tom, ako určia, že takýto tovar, technológie, služby a pomoc sú potrebné výlučne na humanitárne účely v častiach Doneckej a Luhanskej oblasti Ukrajiny, ktoré nie sú kontrolované vládou.
                           Dotknutý členský štát informuje ostatné členské štáty a Komisiu o všetkých povoleniach udelených podľa tohto odseku do dvoch týždňov odo dňa vydania povolenia.“
                        
                     
                  
                        2.
                     
                     
                        V článku 7 sa vkladajú tieto odseky:
                        
                           „1a.   Zákazy stanovené v odseku 1 sa nevzťahujú na:
                           
                                       a)
                                    
                                    
                                       verejné subjekty alebo právnické osoby, subjekty či orgány, ktoré dostávajú od Únie alebo členských štátov verejné finančné prostriedky, pod podmienkou, že táto pomoc a služby uvedené v odseku 1 sú potrebné výlučne na humanitárne účely v častiach Doneckej a Luhanskej oblasti Ukrajiny, ktoré nie sú kontrolované vládou;
                                    
                                 
                                       b)
                                    
                                    
                                       organizácie a agentúry, ktoré Únia posudzuje v rámci piliera a s ktorými podpísala rámcovú dohodu o finančnom partnerstve, na základe ktorej organizácie a agentúry pôsobia ako humanitárni partneri Únie, pod podmienkou, že táto pomoc a služby uvedené v odseku 1 sú potrebné výlučne na humanitárne účely v častiach Doneckej a Luhanskej oblasti Ukrajiny, ktoré nie sú kontrolované vládou;
                                    
                                 
                                       c)
                                    
                                    
                                       organizácie a agentúry, ktorým Únia udelila osvedčenie o humanitárnom partnerstve alebo ktoré členský štát potvrdil alebo uznal v súlade s vnútroštátnymi postupmi, pod podmienkou, že táto pomoc a služby uvedené v odseku 1 sú potrebné výlučne na humanitárne účely v častiach Doneckej a Luhanskej oblasti Ukrajiny, ktoré nie sú kontrolované vládou; alebo
                                    
                                 
                                       d)
                                    
                                    
                                       špecializované agentúry členských štátov, pod podmienkou, že táto pomoc a služby uvedené v odseku 1 sú potrebné výlučne na humanitárne účely v častiach Doneckej a Luhanskej oblasti Ukrajiny, ktoré nie sú kontrolované vládou.
                                    
                                 
                        
                           1b.   V prípadoch, na ktoré sa nevzťahuje odsek 1a, a odchylne od odseku 1 môžu príslušné orgány členského štátu za takých všeobecných a osobitných podmienok, ktoré považujú za vhodné, udeliť všeobecné alebo osobitné povolenia na poskytovanie pomoci a služieb uvedených v odseku 1 po tom, ako rozhodnú, že takáto pomoc a služby sú potrebné výlučne na humanitárne účely v častiach Doneckej a Luhanskej oblasti Ukrajiny, ktoré nie sú kontrolované vládou.
                           Dotknutý členský štát informuje ostatné členské štáty a Komisiu o všetkých povoleniach udelených podľa tohto odseku do dvoch týždňov odo dňa vydania povolenia.“
                        
                     
                  
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 13. apríla 2022
            
               
                  Za Radu
               
               
                  predseda
               
               J.-Y. LE DRIAN
            
         
         
            (1)  Rozhodnutie Rady (SZBP) 2022/266 z 23. februára 2022 o reštriktívnych opatreniach v reakcii na uznanie častí Doneckej a Luhanskej oblasti Ukrajiny, ktoré nie sú kontrolované vládou, a na nariadenie nasadenia ruských ozbrojených síl do týchto častí (Ú. v. EÚ L 42I, 23.2.2022, s. 109).